Mitjançant l'Ordre TRE/87/2009, de 27 de febrer, s'aprova l'aplicació Conciliacions per a l'automatització de la tramitació dels expedients de conciliació administrativa prèvia a la via judicial laboral (DOGC núm. 5337, de 12.3.2009)
L'Ordre esmentada ha possibilitat la tramitació telemàtica dels expedients de conciliació fent obligatori aquest canal per a la presentació de la papereta de conciliació en el procediment previst per a acomiadaments amb previsió certa d'acord i per a la sol·licitud de compareixença col·lectiva per atorgar representació que regula l'article 19 del Reial decret legislatiu 2/1995, de 7 d'abril, pel qual s'aprova el Text refós de la Llei de procediment laboral.
Vistos l'apartat 6 de l'article 27 de la Llei 11/2007, de 22 de juny, d'accés electrònic dels ciutadans als serveis públics, i l'article 13 del Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat;
Atesa l'experiència adquirida durant l'any 2009 en la tramitació telemàtica dels expedients de conciliació, i amb l'objectiu d'aconseguir una major transparència i eficiència en la gestió d'aquests expedients electrònics, s'ha considerat convenient fer obligatori el canal telemàtic per a les persones jurídiques així com per a les persones físiques que, en l'exercici d'una activitat professional, presenten les paperetes de conciliació actuant en nom i interès d'altres persones;
Vistos l'article 22 de la Llei 11/2007, de 22 de juny, d'accés electrònic dels ciutadans als serveis públics, i l'article 31 del Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat, com a alternativa a la presentació telemàtica es regula, també per a persones físiques interessades sol·licitants dels expedients de conciliació, la presentació presencial assistida de paperetes de conciliació, ja que d'aquesta manera es possibilita que les persones que no disposen de mecanismes d'identificació i autenticació electrònica puguin fer el tràmit a les oficines d'atenció ciutadana del Departament de Treball on el funcionariat habilitat identifica la persona i recull el seu consentiment exprés, deixant-ne constància;
Atès que la conciliació administrativa es un procediment per al qual els treballadors i treballadores no necessiten l'assistència d'un professional, el Departament de Treball posa a l'abast de les persones interessades els formularis per a la presentació de les paperetes de conciliació, quan aquest tràmit es dugui a terme en altres registres públics diferents dels òrgans tramitadors, per tal de facilitar-ne la seva realització;
Atès que la present Ordre introdueix l'obligatorietat en la tramitació electrònica dels expedients de conciliació, s'ha considerat oportú retardar en sis mesos l'entrada en vigor d'aquesta obligatorietat prevista a l'article 3, per tal de proporcionar als professionals un període d'adaptació a la nova regulació, durant el qual es desenvoluparan una sèrie de mesures adreçades a portar a terme accions de formació i assessorament per a aquests professionals interessats;
Vist l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, amb l'informe previ de l'Assessoria Jurídica, i en ús de les facultats que m'han estat conferides,
Aquesta Ordre té per objecte modificar l'Ordre TRE/87/2009, de 27 de febrer, que aprova l'aplicació conciliacions per a l'automatització de la tramitació dels expedients de conciliació administrativa prèvia a la via judicial laboral (DOGC núm. 5337, de 12.3.2009).
Aprovació i publicitat de l'aplicació
Es modifica l'apartat 2 de l'article 2, que queda redactat de la manera següent:
"2.2 S'aprova la relació de tràmits telemàtics dels processos de conciliacions amb l'aplicació informàtica Conciliacions i que consten a l'annex.".
Voluntarietat de la tramitació telemàtica
Obligatorietat de la tramitació telemàtica, presentació presencial assistida i formularis
3.1 La tramitació telemàtica dels expedients de conciliació té caràcter obligatori:
a) Per a les persones jurídiques.
b) Per a les persones físiques que presenten paperetes de conciliació en nom i interès d'altres persones en l'exercici de la seva activitat professional.
A aquests efectes s'estarà al que estableixen els articles 4 i 5 d'aquesta Ordre.
3.2 Com a alternativa a la presentació telemàtica en les oficines d'atenció ciutadana del Departament de Treball, les persones físiques interessades sol·licitants dels actes de conciliació poden presentar presencialment paperetes de conciliació pel procediment ordinari, així com qualsevol altre document relatiu a un expedient de conciliació, amb la identificació per part d'un funcionari o funcionària amb habilitació que reculli el consentiment exprés, en els termes previstos per l'article 31 del Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat.
3.3 La presentació presencial assistida per a persones físiques interessades sol·licitants de l'acte de conciliació al qual es refereix l'apartat anterior no és aplicable a la modalitat de tramitació regulada a l'article 9 ni al procediment de sol·licitud de compareixença col·lectiva per atorgar representació esmentat a l'article 14 d'aquesta Ordre.
3.4 Si la persona física interessada sol·licitant presenta la papereta de conciliació, o qualsevol altre document relatiu a un expedient de conciliació, en un altre registre públic o mitjançant correu administratiu, el Departament de Treball posa a la seva disposició els formularis corresponents publicats al seu web.".
Incidències en l'enviament telemàtic
S'afegeix un nou apartat 3 a l'article 11, amb la redacció següent:
En cas d'incidències en el funcionament del portal de conciliacions s'actuarà d'acord amb el protocol intern d'actuació, que està a disposició de les persones interessades al web del Departament de Treball.".
Modificació del títol de l'annex
Es modifica el títol de l'annex, que queda redactat de la manera següent:
"Tràmits telemàtics amb l'aplicació Conciliacions".
Aquesta Ordre entra en vigor als vint dies de la seva publicació al DOGC, excepte el que preveu l'article 3, que entrarà en vigor als sis mesos de la seva publicació.